ອົງຄະນະພັກ ສານປະຊາຊົນສູງສຸດ ເປີດກອງປະຊຸມ ຄັ້ງທີ 6 ສະໄໝທີ IV
ສານປະຊາຊົນສູງສຸດ ໄດ້ເປີດກອງປະຊຸມຄະນະບໍລິຫານງານພັກ ຄັ້ງທີ 6 ສະໄໝທີ IV ໃນອາທິດຜ່ານມາ, ເປັນປະທານໂດຍ ສະຫາຍ ສຈ ປອ ນາງ ວຽງທອງ ສີພັນດອນ ຄະນະເລຂາທິການສູນກາງພັກ ເລຂາຄະນະພັກ ປະທານສານປະຊາຊົນສູງສຸດ, ມີບັນດາຮອງເລຂາຄະນະພັກ, ຄະນະປະຈໍາພັກ ແລະ ຄະນະບໍລິຫານງານພັກ ເຂົ້າຮ່ວມ.
ສະຫາຍ ບຸນຂວາງ ທະວີສັກ ຮອງເລຂາຄະນະບໍລິຫານງານພັກ ກ່າວວ່າ:
ກອງປະຊຸມຄົບຄະນະບໍລິຫານງານພັກ ຄັ້ງທີ 6 ສະໄໝທີ IV ຂອງອົງຄະນະພັກສານປະຊາຊົນ ຄັ້ງນີ້ ແມ່ນເພື່ອຕີລາຄາຄືນຄວາມສາມາດ ແລະ ຄຸນນະພາບຕົວຈິງຂອງຄະນະບໍລິຫານງານພັກ, ໜ່ວຍພັກ ກໍຄື ສະມາຊິກພັກແຕ່ລະສະຫາຍ ໃນການປະຕິບັດໜ້າທີ່ຕາມພາລະບົດບາດ ແລະ ຄວາມຮັບຜິດຊອບຂອງຕົນ, ທັງເປັນການຕີລາຄາເຖິງໝາກຜົນຕົວຈິງ ໃນການສ້າງການຫັນປ່ຽນຕາມຈິດໃຈບຸກທະລຸທີ່ກອງປະຊຸມໃຫຍ່ຂອງພັກວາງອອກ.
ພ້ອມທັງເອົາໃຈໃສ່ປະສານສົມທົບ ໃນການຄຸ້ມຄອງ, ບໍາລຸງ-ກໍ່ສ້າງ, ຊຸກຍູ້ ແລະ ຕິດຕາມການເຄື່ອນໄຫວວຽກງານກວດກາ ຢູ່ໃນລະບົບສານປະຊາຊົນ ໃຫ້ມີການເຄື່ອນໄຫວຕາມພາລະບົດບາດຢ່າງເຄັ່ງຄັດ, ປຸກລະດົມສະມາຊິກພັກ, ຜູ້ພິພາກສາ ກໍຄື ພະນັກງານຂອງສານ ປະຕິບັດຂໍ້ຫ້າມຂອງພັກ ແລະ ກົດໝາຍຂອງລັດຢ່າງເຂັ້ມງວດ ໂດຍສະເພາະ ບັນດາຂໍ້ຫ້າມທີ່ກໍານົດໄວ້ໃນກົດໝາຍ ວ່າດ້ວຍ ການຕ້ານການສໍ້ລາດບັງຫຼວງ ແລະ ກົດໝາຍ ວ່າດ້ວຍ ຜູ້ພິພາກສາ.
ສະຫາຍ ສຈ ປອ ນາງ ວຽງທອງ ສີພັນດອນ ໄດ້ສະແດງຄວາມຊົມເຊີຍຕໍ່ບັນດາສະຫາຍໃນຄະນະບໍລິຫານງານພັກ, ຄະນະໜ່ວຍພັກ ສານປະຊາຊົນສູງສຸດທຸກສະຫາຍ ທີ່ໄດ້ພ້ອມກັນນຳພາ ແລະ ຈັດຕັ້ງປະຕິບັດມະຕິກອງປະຊຸມໃຫຍ່ ແລະ ແຜນດຳເນີນງານຂອງ ຄະນະບໍລິຫານງານພັກ ສານປະຊາຊົນສູງສຸດ ສະໄໝທີ IV; ເຊິ່ງກອງປະຊຸມຄົບຄະນະບໍລິຫານງານພັກ ຄັ້ງທີ 5 ຜ່ານມາ ໄດ້ມີຜົນສຳເລັດໃນຫຼາຍດ້ານ ອັນໄດ້ປະກອບສ່ວນເຮັດໃຫ້ ສານປະຊາຊົນສູງສຸດ ກໍຄື ສານປະຊາຊົນໃນຂອບເຂດທົ່ວປະເທດ ໄດ້ຮັບຄວາມເຊື່ອໝັ້ນ, ໄວ້ວາງໃຈຈາກພັກ-ລັດ ແລະ ປະຊາຊົນບັນດາເຜົ່ານັບມື້ນັບສູງຂຶ້ນ ແລະ ຮຽກຮ້ອງມາຍັງບັນດາສະຫາຍ ຈົ່ງພ້ອມກັນປະກອບຄວາມຄິດເຫັນ, ແລກປ່ຽນ ແລະ ຖອດຖອນບົດຮຽນຈາກຂໍ້ຄົງຄ້າງ ເພື່ອນຳໄປເປັນທິດທາງປັບປຸງໃນຕໍ່ໜ້າ.